作者：无名氏
词牌/韵律：六州

paragraphs: 九龙舆。
记春暮、幸蓬壶。
琼囿敞，绣仗趋。
年华与逝水俱。
瑶京远，信息断无。
宝津池面落花铺。
愁晚容车来禁涂。
凤箫鸾翣，西指昭陵去。
旧赏蟠桃熟，又见涨海枯。
应共灵真母，曳霞裾。
宴清都。
恨满山隅。
春城翠柏藏乌。
扃户剑，照灯鱼。
人间一梦觉馀。
泉宫窈窕锁夜龙，银江澄澹浴仙凫。
烟冷金炉玉殿虚。
绿苔新长，雕辇曾行处。
夜夜东朝月，似旧照锦疏。
侍女盈盈泪珠。